**Ministru kabineta noteikumu projekta “Kārtība atkritumu statusa piemērošanas izbeigšanai koksnes šķeldas materiāliem, kas iegūti no koksnes iepakojuma atkritumiem” sākotnējās ietekmes novērtējuma ziņojums (anotācija**)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Atkritumu apsaimniekošanas likuma 6. panta 1.1punkts paredz, ka Ministru kabinets nosaka kārtību, kādā piemērojami kritēriji atkritumu statusa piemērošanas izbeigšanai.  Noteikumu projekts attiecas uz koksnes šķeldu, kas pārstrādes rezultātā tiek iegūta no koksnes iepakojuma atkritumiem. Noteikumu projektā tiek paredzēts, ka koksnes iepakojuma atkritumu pārstrādes veicējs izveido kvalitātes pārvaldības sistēmu, kurā noteikti šķeldai piemērojamie kritēriji atkritumu statusa piemērošanas izbeigšanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atkritumu apsaimniekošanas likuma (turpmāk – AAL) 6. panta 11. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai mazinātu poligonos apglabājamo atkritumu apjomu, veicinātu atjaunojamo energoresursu izmantošanu, stimulētu biomasas kurināmā iegūšanu no koksnes iepakojuma atkritumiem, kā arī veicinātu Eiropas Savienības noteikto atkritumu pārstrādes un reģenerācijas mērķu sasniegšanu Latvijā, nepieciešams noteikt kārtību un kritērijus atkritumu statusa piemērošanas izbeigšanai šķeldai, kas iegūta no koksnes iepakojuma atkritumiem un izmantojama kā biomasas kurināmais. Vienlaikus, lai mazinātu šķeldas sadedzināšanas kaitīgo ietekmi uz cilvēka veselību un vidi, nepieciešams noteikt kvalitātes prasības šādai šķeldai.  AAL 6. panta 1.1punkts paredz, ka Ministru kabinets nosaka kārtību, kādā piemērojami kritēriji atkritumu statusa piemērošanas izbeigšanai.  Pašreiz vispārīgi kritēriji atkritumu statusa piemērošanas izbeigšanai ir noteikti Ministru kabineta 2011. gada 19. aprīļa noteikumos Nr. 302 “Noteikumi par atkritumu klasifikatoru un īpašībām, kuras padara atkritumus bīstamus”, tomēr šajos noteikumos nav paredzēti atkritumu statusa piemērošanas izbeigšanas kritēriji šķeldai, kas mehāniskas pārstrādes ceļā iegūta no koksnes iepakojuma atkritumiem.  Ņemot vērā, ka visā pasaulē nepieciešams samazināt atkritumu rašanās un noglabāšanas apjomus, kā arī veicināt atkritumu pārstrādi, atkritumu statusa piemērošanas izbeigšanas jautājums ir aktuāls arī Eiropas Savienības līmenī. Vairākās Eiropas Savienības un Eiropas Ekonomikas zonas valstīs jau ir izstrādāti un top jauni noteikumi par atkritumu statusa izbeigšanu. Tā piemēram, Francijā un Austrijā ir spēkā kritēriji būvniecības un būvju nojaukšanas atkritumu, Igaunijā – bioloģiski noārdāmo atkritumu, Īrijā nolietotu gumijas riepu atkritumu statusa izbeigšanai. Šobrīd ir spēkā arī Francijas kritēriji koksnes iepakojuma atkritumu statusa piemērošanas izbeigšanai.  Ņemot vērā minēto, tiek izstrādāts noteikumu projekts “Kārtība atkritumu statusa piemērošanas izbeigšanai koksnes šķeldas materiāliem, kas iegūti no nolietota koksnes iepakojuma atkritumiem” (turpmāk – noteikumu projekts), nosakot kārtību, kādā tiek piemērota atkritumu statusa izbeigšana koksnes šķeldas materiāliem, kas iegūti no koksnes iepakojuma atkritumiem (turpmāk – šķelda). Noteikumu projekts attiecas uz komersantiem, kuri veic koksnes iepakojuma atkritumu mehānisku pārstrādi otrreizējās izejvielās – šķeldā (koksnes iepakojuma pārstrādes veicējiem), kā arī komersantiem, kas ieved Latvijas teritorijā šķeldu, kuru paredzēts izmantot kā biomasas kurināmo.  Noteikumu projekts neattiecas uz koksnes atkritumiem, kas radušies būvniecības procesā, t.sk. ēku nojaukšanas gadījumā un būvniecības atkritumu šķirošanas rezultātā.  Noteikumu projekts ietver nosacījumus attiecībā uz koksnes iepakojuma atkritumiem, kas tiek izmantoti šķeldas iegūšanai, kā arī uz koksnes iepakojuma atkritumu pārstrādes procesu un iegūto šķeldu. Koksnes iepakojums šo noteikumu izpratnē ir jebkāds iepakojums, kas izgatavots no samontētiem koksnes elementiem, tai skaitā kravas koka stiprinājumi, vienkāršas krāsotas vai nekrāsotas paletes, paliktņi no koka, koka lādes, koka kastes, mucas, koka cilindri, koka spoles.  Ar mērķi noteikt vienotu kārtību atkritumu statusa piemērošanas izbeigšanai šķeldai, noteikumu projektā ietverti kritēriji (noteikumu projekta 1. pielikums), pēc kuriem vadoties tiek noteikts, vai šķeldai piemērojams otrreizējo izejvielu statuss vai atkritumu statuss. Koksnes iepakojuma pārstrādes veicējam jānodrošina atbilstība visiem noteikumu projektā ietvertajiem atkritumu statusa piemērošanas izbeigšanas kritērijiem. Minētos kritērijus ir nepieciešams noteikt, lai veicinātu koksnes iepakojuma pārstrādi, iegūstot videi nekaitīgu biomasas kurināmo. Noteikumu projekts paredz kritērijus attiecībā uz halogēnorganisko savienojumu un smago metālu, kā arī dažādu kaitīgu ķīmisko elementu, tādu kā dzīvsudrabs, svins, hlors, hroms u.c., klātbūtni koksnes iepakojuma atkritumos un šķeldā, lai regulētu šķeldas kvalitāti un tās dedzināšanas ietekmi uz vidi un cilvēka veselību. Minētos kritērijus pārstrādes veicējs ietver kvalitātes pārvaldības sistēmā, kuru izveidot nosaka noteikumu projekts.  Nosacījumus par minēto elementu un savienojumu klātbūtni šķeldā nepieciešams noteikt, jo koksnes iepakojums mēdz būt apstrādāts ar koksnes aizsargvielām vai pārklājumiem, un tādējādi var saturēt halogēnorganiskos savienojumus, kā arī smagos metālus.  Noteikumu projektā ietverti arī paškontroles kritēriji, kas palīdzēs pārstrādes veicējam noteikt koksnes iepakojuma atkritumu un iegūtās šķeldas kvalitāti. Paškontroles kritēriji cita starpā ietver nosacījumu, ka pārstrādes veicēja atbildīgais darbinieks veic koksnes iepakojuma atkritumu un iegūtās šķeldas vizuālo pārbaudi, lai noteiktu pazīmes, kas varētu liecināt par halogēnorganisko savienojumu un smago metālu, kā arī dažādu kaitīgu ķīmisko elementu, tādu kā dzīvsudrabs, svins, hlors, hroms u.c., klātbūtni. Lai atbildīgais darbinieks spētu šādas pazīmes noteikt, tiek paredzēts, ka pārstrādes veicējs instruē un apmāca atbildīgo darbinieku par vizuālo pārbaužu veikšanu. Informācija par apmācībām tiek iekļauta kvalitātes pārvaldības sistēmā.  Noteikumu projekts paredz, ka koksnes iepakojuma pārstrādes veicējs ievieš kvalitātes pārvaldības sistēmu, kurā ietver minētos atkritumu statusa piemērošanas izbeigšanas kritērijus un paškontroles kritērijus, kā arī detalizētu koksnes iepakojuma pārstrādes procesa aprakstu, tai skaitā informāciju par šķeldas paraugu analīžu veikšanas plānu, paraugiem veicamām analīzēm, iegūtās šķeldas marķējumu, iepakošanas un glabāšanas procesa aprakstu, kontroles pasākumu rezultātu dokumentēšanas veidu, lai pārliecinātos par šķeldas atbilstību noteikumu projektā ietvertajiem atkritumu statusa piemērošanas izbeigšanas kritērijem, pilnu nolietota koksnes iepakojuma pārstrādes procesa cikla aprakstu, tostarp procesā radīto atkritumu turpmāko apsaimniekošanu un uzglabāšanu, kā arī informāciju par šķeldas potenciālām realizācijas iespējām, koksnes iepakojuma atkritumu pārstrādes iespējamiem apjomiem, kā arī pārstrādes veicēja darbiniekiem, kas ir atbildīgi par koksnes iepakojuma pārstrādes procesu, un tiem veicamām apmācībām.  Noteikumu projekts nodrošinās, ka šķelda, kas iegūta no koksnes iepakojuma, ir izmantojama kā biomasas kurināmais un ir videi un cilvēka veselībai nekaitīga. Noteikumu projekts uzliek par pienākumu pārstrādes veicējam apliecināt, ka šķeldas ieguves process un iegūtā šķelda atbilst noteikumu projekta prasībām, līdz ar to nav uzskatāma par atkritumiem. Lai apliecinātu minēto, katrai šķeldas partijai pārstrādes veicējs sagatavo atbilstības deklarāciju (noteikumu projekta 2. pielikums).  Atbilstības deklarācija tiek gatavota elektroniska dokumenta formā un tās kopija tiek pievienota katrai šķeldas partijai tās transportēšanas laikā, tādējādi nodrošinot atkritumu jomas kontrolējošai institūcijai, Valsts vides dienestam, iespēju pārliecināties par šķeldas atbilstību atkritumu statusa piemērošanas izbeigšanas kritērijiem, kas noteikti projektā. Noteikumu projekts paredz, ka pārstrādes veicējs glabā atbilstības deklarāciju trīs gadus pēc konkrētās šķeldas partijas iegūšanas dienas un pēc Valsts vides dienesta pieprasījuma uzrāda to.  Noteikumu projekts tāpat paredz, ka gadījumos, kad Latvijas teritorijā no citām valstīm tiek ievesta no koksnes iepakojuma atkritumiem iegūta šķelda, kas paredzēta izmantošanai kā biomasas kurināmais, šķeldas pircējs Latvijā veic šķeldas pārbaudi, lai noteiktu tās atbilstību noteikumu projekta 1. pielikuma III sadaļas prasībām. Šķeldas pircējs Latvijā ievieš kvalitātes pārvaldības sistēmu ar mērķi nodrošināt šķeldas kvalitātes uzraudzību. Šķeldas pircēja Latvijā izveidotā kvalitātes pārvaldības sistēma ietver noteikumu projekta 1. pielikuma III sadaļā minētos atkritumu statusa piemērošanas izbeigšanas kritērijus un paškontroles kritērijus, kā arī informāciju par šķeldas paraugu analīžu veikšanas plānu, paraugiem veicamām analīzēm, šķeldas glabāšanas procesa aprakstu, kontroles pasākumu rezultātu dokumentēšanas veidu, lai pārliecinātos par šķeldas atbilstību noteikumu projektā ietvertajiem atkritumu statusa piemērošanas izbeigšanas kritērijiem, kā arī šķeldas pircēja Latvijā darbiniekiem, kas ir atbildīgi par šķeldas vizuālo pārbaužu veikšanu, un to apmācībām saskaņā ar noteikumu projekta 1. pielikumu. Noteikumu projekts paredz, ka šķeldas pircējs Latvijā veic kvalitātes pārvaldības sistēmas pārskatīšanu vienu reizi gadā.  Gadījumos, kad Latvijas teritorijā tiek ievesta šķelda un kompetentās nosūtīšanas un galamērķa institūcijas nevar vienoties par sūtījuma klasifikāciju, noteikumu projekts paredz Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta 1. punkta nosacījumu piemērošanu.  Tāpat arī noteikumu projekts nosaka, ka gadījumos, kad kāda no pusēm, uz ko attiecas noteikumu projekts, t.i. pārstrādes veicējs, Latvijā ievestas šķeldas pircējs vai atkritumu apsaimniekošanas jomas kontrolējošā institūcija, Valsts vides dienests, konstatē, kādas šķeldas partijas neatbilstību šo noteikumu kritērijiem par atkritumu statusa piemērošanas izbeigšanu, tiek uzskatīts, ka konkrētā partija sastāv no atkritumiem, kas atbilstoši apsaimniekojami. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Valsts vides dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kuri veic koksnes iepakojuma atkritumu pārstrādi šķeldā, komersanti, kuri pērk un ieved no citām valstīm Latvijas teritorijā no koksnes iepakojuma iegūtu šķeldu izmantošanai kā biomasas kurināmo. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskā regulējuma ietekme uz tautsaimniecību un sabiedrības mērķa grupām – uz maziem, vidējiem uzņēmumiem, mikrouzņēmumiem un jaunuzņēmumiem, un uz nevalstiskajām organizācijām nebūs ievērojama. Projektam būs pozitīva ietekme uz vidi, jo tiesiskais regulējums veicinās kvalitatīvu otrreizējo izejvielu iegūšanu no atkritumiem, līdz ar to mazinot šķeldas sadedzināšanas ietekmi uz vidi. Vienlaicīgi noteikumu projekts mazinās poligonos noglabājamo atkritumu apjomu, kā arī attīstīs konkurenci koksnes iepakojuma atkritumu pārstrādes jomā, jo noteiks vienlīdzīgus nosacījumus un kvalitātes kritērijus šķeldas iegūšanai ar mērķi to izmantot kā biomasas kurināmo.  Noteikumu projekts veicinās Nacionālā attīstības plāna rīcības virziena “Dabas un kultūras kapitāla ilgtspējīga apsaimniekošana” mērķa Nr. 1 “Saglabāt dabas kapitālu kā bāzi ilgtspējīgai ekonomiskajai izaugsmei un sekmēt tā ilgtspējīgu izmantošanu, mazinot dabas un cilvēka darbības radītos riskus vides kvalitātei” īstenošanu, jo viens no mērķa sasniegšanas rādītājiem ir pārstrādāto atkritumu īpatsvars kopējā savākto atkritumu plūsmā.  Administratīvā sloga izmaiņas vērtējamas kā nebūtiskas, tomēr tās skars noteikumu projektā minētos komersantus, t.i. koksnes iepakojuma pārstrādes veicējus un komersantus, kuri ieved Latvijas teritorijā šķeldu no citām valstīm, jo noteikumu projekts paredz ieviest kvalitātes pārvaldības sistēmu, kā arī veikt atbildīgo darbinieku apmācības – noteikumu projekts paredz, ka komersants apmāca atbildīgos darbiniekus veikt šķeldas vizuālo pārbaudi ar mērķi noteikt pazīmes, kas varētu liecināt par bīstamu un videi kaitīgu vielu klātbūtni šķeldā. Tāpat noteikumu projekts paredz informācijas sniegšanas pienākumu atkritumu jomas kontrolējošās institūcijas pārbaudes gadījumā, tomēr šīs administratīvais slogs vērtējams kā nebūtisks. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par noteikumu projektā minētās kvalitātes pārvaldības sistēmas izveidošanu un tās uzturēšanas izmaksām.  C = (f x l+k) x (n x b), kur  **C** – kvalitātes pārvaldības sistēmas izveidošanas un uzturēšanas izmaksas;  **f** – stundas samaksas likme privātajā sektorā – aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro* mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = **5,28 *euro* stundā**;  **l** – laika patēriņš, kas nepieciešams, lai izveidotu noteikumu projektā paredzēto kvalitātes pārvaldības – **40 stundas**;  **k** – kvalitātes pārvaldības sistēmas izveidošanas izmaksas – **1 000*euro***;  **n** – komersantu skaits, uz ko attiecas projektā paredzētās prasības – **pašlaik tie ir 20 komersanti** (saskaņā ar Valsts vides dienesta aplēsēm);  **b** – kvalitātes pārvaldības sistēmas izveidošanas biežums – **1 reizi**.  Aprēķins:  **C = (5,28 x 40+1 000) x (20x 1) = 24 224 *euro*** |
| 4. | Atbilstības izmaksu monetārs novērtējums | Atbilstības nodrošināšanas izmaksas ir līdzvērtīgas administratīvajām izmaksām, kas tiek rēķinātas pēc anotācijas II. sadaļas 3. punktā minētās formulas, tomēr precīzu novērtējumu ir iespējams veikt tikai brīdī, kad ir skaidrs komersantu skaits, kas iesaistīsies gumijas materiālu, kas iegūti no nolietotām riepām, ražošanā. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2006. gada 14. jūnija Regula (EK) Nr. 1013/2006 par atkritumu sūtījumiem  Ja, ievedot no nolietotām riepām iegūtu gumijas materiālu no citām valstīm, kompetentās nosūtīšanas un galamērķa iestādes nevar vienoties par gumijas materiāla klasifikāciju, piemēro Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta 1. punkta nosacījumu. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2006. gada 14. jūnija Regula (EK) Nr. 1013/2006 par atkritumu sūtījumiem (turpmāk – Regula Nr. 1013/2006) | | |
| **A** | **B** | **C** | **D** |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 1013/2006 28. panta 1. punkts | 11. punkts | Atbilst pilnībā | Netiek noteiktas stingrākas prasības nekā regulā. |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem. | Ņemot vērā, ka noteikumu projekts ir uzskatāms par tehnisko noteikumu projektu, par to tiks sniegta informācija Eiropas Komisijai atbilstoši Ministru kabineta 2010. gada 23. februāra instrukcijā Nr. 1 “Kārtība, kādā valsts pārvaldes iestādes sniedz informāciju par tehnisko noteikumu projektiem” noteiktai kārtībai. | | |
| Cita informācija | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) 2018. gada 3. jūlijā, līdz ar to ieinteresētajām personām tika sniegta iespēja izteikt viedokli un sniegt priekšlikumus.  Tāpat komersanti, kuri veic koksnes iepakojuma pārstrādes darbības, un Latvijas Valsts koksnes ķīmijas institūts tika elektroniski aicināti sniegt komentārus. |
| 3. | Sabiedrības līdzdalības rezultāti | Viedokļi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav. |

Vides aizsardzības un

reģionālās attīstības ministrs Kaspars Gerhards

Slaidiņa 67026487

[natalija.slaidina@varamm.gov.lv](mailto:natalija.slaidina@varamm.gov.lv)